X'inhu l-għan tal-pjattaforma diġitali multilingwi? Il-pjattaforma hija ċ-ċentru ewlieni ta' dan l-eżerċizzju demokratiku, u tippermetti liċ-ċittadini jmexxu huma, f'dibattitu dwar is-suġġetti importanti għalihom, fil-ħajja tagħhom ta' kuljum. Il-pjattaforma diġitali tiġbor, f'post wieħed, il-kontributi kollha miċ-ċittadini - kemm jekk ikunu kondiviżi online kif ukoll jekk f'avvenimenti. Il-kontribut mill-avvenimenti kollha tal-Konferenza jinġabar u jiġi ppubblikat matul il-Konferenza permezz tal-pjattaforma. L-għan huwa li tiġi mmassimizzata l-parteċipazzjoni, titrawwem id-diskussjoni bejn iċ-ċittadini, u jiġu żgurati kemm l-aċċessibbiltà kif ukoll it-trasparenza tal-Konferenza. Dan se jkun post għaċ-ċittadini madwar l-UE biex jinteraġixxu ma' xulxin, jaqsmu l-ideat tagħhom u jibagħtu sottomissjonijiet online. Il-pjattaforma hija kemm mezz biex jinġabru l-kontributi kif ukoll mezz biex iċ-ċittadini jiġu infurmati bl-istat tad-diskussjonijiet u s-segwitu tagħhom. Il-pjattaforma hija miftuħa għaċ-ċittadini kollha tal-UE, kif ukoll għall-Parlamenti, l-awtoritajiet lokali, l-istituzzjonijiet u l-korpi tal-UE u s-soċjetà ċivili, sakemm ikunu jirrispettaw il-Karta dwar il-Konferenza. Imħeġġa jieħdu sehem gruppi ta' nies kemm jista' jkun differenti u numerużi. Kif se taħdem il-pjattaforma? Il-pjattaforma toffri tliet modi ewlenin ta' interazzjoni: in-nies jistgħu jesprimu fehmiethom dwar l-Ewropa u dwar il-bidliet li jemmnu li hemm bżonn - jew japprovaw u jikkummentaw dwar xi jkollhom x'jgħidu Ewropej oħrajn; jistgħu jsibu avvenimenti biex jattenduhom fil-post qrib tagħhom jew online; jew jorganizzaw l-avvenimenti tagħhom stess u jikkontribwixxu għall-progress u l-eżitu tal-Konferenza. Biex jgħidu tagħhom, l-utenti jagħżlu minn lista ta' suġġetti u jgħarrfu lill-UE bl-opinjoni tagħhom permezz tal-pjattaforma. Dawn l-ideat jinġabru, jiġu analizzati u jiġu ppubblikati fil-pjattaforma matul il-Konferenza. Imbagħad dawn jikkontribwixxu għad-diskussjonijiet li jkunu qed isiru fil-panels taċ-Ċittadini Ewropej u fil-Plenarji tal-Konferenza. Qabel ma jirreġistraw biex jieħdu sehem, l-utenti tal-pjattaforma jistgħu jaċċessaw mappa tal-avvenimenti kollha li jkunu se jsiru dalwaqt u jiffiltrawhom permezz tas-suġġett/il-post/it-tip – pereż. attendenza fiżika, online, ibridu. Biex itellgħu avveniment ippjanat, l-organizzaturi tal-avvenimenti jiddeskrivu u jippubblikaw l-inizjattiva tagħhom fil-pjattaforma, biex nies oħrajn ikunu jistgħu jsibuh u jattendu. L-organizzaturi tal-avveniment jimpenjaw ruħhom li jtellgħu l-eżiti tad-diskussjonijiet tal-avveniment tagħhom, biex jiżguraw li l-ideat kollha jkunu riflessi fil-pjattaforma. Mekkaniżmu ta' feedback jiżgura li l-ideat espressi matul il-Konferenza jkunu ta' kontribut għall-ippjanar strateġiku tal-UE u jirriżultaw f'rakkomandazzjonijiet konkreti għal azzjoni tal-UE. L-awtoritajiet reġjonali, il-parlamenti nazzjonali, il-gvernijiet jew l-istituzzjonijiet tal-UE jistgħu jtellgħu l-avvenimenti tagħhom fil-pjattaforma? Avvenimenti organizzati fi sħubija mal-Parlamenti nazzjonali u reġjonali se jgħinu biex jiġi żgurat li l-Konferenza tmur ferm lil hinn mill-bliet kapitali tal-Ewropa u tilħaq kull rokna tal-Unjoni. Il-pjattaforma se tiġbor l-informazzjoni kollha minn dawn l-“avvenimenti nazzjonali” u l-kwistjonijiet imqajma miċ-ċittadini hemmhekk. L-avvenimenti nazzjonali organizzati mill-Parlamenti, il-gvernijiet u l-istituzzjonijiet tal-UE jiġu indikati b'mod ċar b'kodiċi tal-kuluri separat fuq il-mappa tal-avvenimenti. X'segwitu se jkun hemm għall-avvenimenti u l-ideat kollha rrappurtati fil-pjattaforma? Il-pjattaforma se tiġbor l-ideat kollha li jiġu direttament mingħand iċ-ċittadini u dawk li ġejjin mill-avvenimenti. L-avvenimenti kollha tal-Konferenza jridu jiġu rrappurtati fil-pjattaforma fil-forma ta' rapport marbut ma' proposti jew ideat konkreti. Bl-użu ta' kombinazzjoni ta' għodod diġitali u moderazzjoni umana, il-Pjattaforma se tiġġenera rapporti dwar l-input, l-analiżi tal-frekwenza, il-popolarità u l-prominenza tad-diversi kwistjonijiet imqajma. Dawn ir-rapporti jikkontribwixxu għall-panels taċ-Ċittadini Ewropej u l-Plenarji tal-Konferenza. Naturalment, din l-informazzjoni tkun viżibbli wkoll fil-Pjattaforma stess, u għalhekk tkun aċċessibbli għal kull min jinteraġixxi mal-Pjattaforma. L-eżitu finali tal-Konferenza jiġi ppreżentat mill-Bord Eżekuttiv f'rapport lill-Presidenti tal-Parlament Ewropew, tal-Kunsill u tal-Kummissjoni Ewropea. It-tliet istituzzjonijiet jeżaminaw malajr x'segwitu effettiv jistgħu jagħtu għal dan ir-rapport, b'kull waħda minnhom fl-isfera ta' kompetenza tagħha u f'konformità mat-Trattati. Kif se tkun immoderata l-pjattaforma? Il-pjattaforma diġitali multilingwi, u l-avvenimenti kollha relatati mal-Konferenza, jimpenjaw ruħhom li jqiegħdu liċ-ċittadini fiċ-ċentru, u jippermettulhom jesprimu l-vuċi tagħhom liberament. Fil-pjattaforma, kulħadd jista' jibbrawżja l-ideat ippreżentati u l-eżiti tal-avvenimenti fil-pjattaforma. Sabiex tkun tista' tikkontribwixxi, jeħtieġ li toħloq kont tal-EU login u tirreġistra jew tilloggja permezz tal-midja soċjali. Se jkun hemm tim ta' moderaturi dejjem attenti biex jissenjalaw u jsolvu l-problemi malajr. Din il-moderazzjoni se tkun kemm proattiva kif ukoll reattiva, u se tkun taħt is-superviżjoni tas-Segretarjat tal-Konferenza li jaġixxi f'isem il-Bord Eżekuttiv. Għaliex il-pjattaforma hija strutturata madwar suġġetti speċifiċi u mhux oħrajn? Iċ-ċittadini se jkunu liberi li jsemmu kull suġġett ieħor li jikkonċernahom, permezz ta' “kaxxa miftuħa” fil-pjattaforma diġitali multilingwi għal ideat trażversali jew suġġetti oħrajn li mhumiex elenkati fil-pjattaforma. Sabiex jiġu strutturati l-kontributi għall-pjattaforma, intgħażlet lista ta' suġġetti f'konformità mal-ambizzjonijiet il-kbar tal-UE, kif stabbilit fil-Prijoritajiet Politiċi tal-Kummissjoni u fl-Aġenda Strateġika tal-Kunsill Ewropew, li jipprovdu qafas wiesa' biżżejjed biex iċ-ċittadini jkunu jistgħu jiffokaw fuq dak li jqisuh importanti. Dawn is-suġġetti ġew stabbiliti u miftehma fid-Dikjarazzjoni Konġunta dwar il-Konferenza, iffirmata mill-Presidenti tat-tliet istituzzjonijiet li kienu qed imexxu din l-inizjattiva, fl-10 ta' Marzu 2021. Dawn jinkludu t-tibdil fil-klima u l-ambjent; is-saħħa; ekonomija aktar b'saħħitha, ġustizzja soċjali u impjiegi; l-UE fid-dinja; valuri u drittijiet, stat tad-dritt, sigurtà; it-trasformazzjoni diġitali; id-demokrazija Ewropea; il-migrazzjoni; u l-edukazzjoni, il-kultura, iż-żgħażagħ u l-isport. Il-pjattaforma diġitali taċċetta kontributi f'lingwi oħra minbarra l-24 lingwa uffiċjali tal-UE? Il-pjattaforma se tkun fl-24 lingwa uffiċjali kollha tal-UE, u l-kontenut kollu se jiġi tradott minn kull lingwa għal kull lingwa biex kull utent ikun jista' jaqra l-ideat minn madwar l-UE kollha. It-traduzzjonijiet għal-lingwi mhux uffiċjali tal-UE (pereż. il-Katalan jew il-Lussemburgiż) jistgħu jiżdiedu fil-pjattaforma jekk jiġu pprovduti u ffinanzjati mill-Istat Membru kkonċernat. Kif se tiżgura li l-akbar għadd ta' ċittadini possibbli jużaw il-pjattaforma? L-iżgurar li l-Konferenza tilħaq kemm jista' jkun nies huwa wieħed mill-aktar indikaturi importanti li tkun irnexxiet. L-Ewropej kollha għandhom jingħataw opportunità indaqs biex jinvolvu ruħhom, kemm jekk għadhom ta' età żgħir kif ukoll ta' età avvanzata, kemm jekk jgħixu f'żoni urbani kif ukoll jekk f'żoni rurali, u kemm jekk jafu ħafna dwar l-UE kif ukoll jekk le. Il-pjattaforma multilingwi hija partikolarment utli fi żmien il-COVID-19 biex iċ-ċittadini jkunu jistgħu jinteraġixxu ma' xulxin u mal-Konferenza online, filwaqt li l-panels taċ-ċittadini Ewropej huma xpruni importanti biex jiġi żgurat li nies minn kull qasam tal-ħajja jkunu jistgħu jikkontribwixxu b'mod attiv għall-Konferenza. Il-Konferenza ma għandhiex tilħaq biss lil dawk iċ-ċittadini li huma favur l-UE, jew biss lil dawk li jipparteċipaw regolarment fid-diskussjonijiet dwar il-politika Ewropea. Hija għandha l-għan li tilħaq lill-“maġġoranza siekta”, li ma ssemmax leħinha fid-dibattiti tal-UE, jew issemmgħu fi żmien elezzjoni biss. Id-diversità tal-parteċipanti fil-panels taċ-ċittadini fil-livell tal-UE se tkun mod importanti biex nilħqu lil hinn miċ-ċirku ta' nies li diġà involuti f'dibattiti dwar l-Unjoni Ewropea. Kemm se ddum aċċessibbli l-pjattaforma? Il-Konferenza għandha tasal għall-konklużjonijiet sar-rebbiegħa tal-2022, sabiex tipprovdi rakkomandazzjonijiet u gwida lit-tliet istituzzjonijiet dwar il-futur tal-Ewropa. X'se jiġri issa? Wara t-tnedija tal-pjattaforma fid-19 ta' April, iċ-ċittadini jistgħu jibdew jikkontribwixxu l-ideat tagħhom u l-avvenimenti jistgħu jibdew. Fid-9 ta' Mejju se jiġi organizzat avveniment inawgurali fi Strasburgu – parzjalment jew kompletament online – skont ir-restrizzjonijiet tal-COVID-19 u r-regolamenti dwar is-saħħa pubblika. Għal Aktar Informazzjoni Stqarrija għall-istampa Pjattaforma taċ-ċittadini għall-Konferenza dwar il-Futur tal-Ewropa